FI Euroopan unionin virallinen lehti C 6/33

Kanne 26.9.2008 — ICO Services Ltd v. parlamentti ja neuvosto

(Asia T-441/08)

(2009/C 6/68)

Oikeudenkäyntikieli: englanti

Asianosaiset

Kantaja: ICO Services Limited (Slough, Yhdistynyt kuningaskunta) (edustaja: solicitor S. Tupper)

Vastaaja: Euroopan parlamentti ja Euroopan unionin neuvosto

Vaatimukset

— Satelliittivälitteisiä matkaviestintäpalveluja tarjoavien järjestelmien valitsemisesta ja valtuuttamisesta 30.6.2008 tehty Euroopan parlamentin ja neuvoston päätös N:o 626/2008/EY on kumottava EY 230 ja EY 231 artiklan nojalla.

— Vastaajat on velvoitettava korvaamaan oikeudenkäyntikulut sekä muihin yhteisöjen tuomioistuimen tarpeellisina pitämiin toimenpiteisiin.

Oikeudelliset perusteet ja pääasialliset perustelut

Kantaja vaatii EY 230 artiklaan perustuvalla kanteellaan satelliittivälitteisiä matkaviestintäpalveluja tarjoavien järjestelmien valitsemisesta ja valtuuttamisesta 30.6.2008 tehdyn Euroopan parlamentin ja neuvoston päätöksen N:o 626/2008/EY (1) kumoamista.

Kantaja väittää, että riidanalaisessa päätöksessä ei oteta huomioon eikä arvioida satelliittivälitteisiä matkaviestintäpalveluja tarjoavien järjestelmien olemassa olevia 2 Ghz:n taajuuksia koskevia oikeuksia, jotka perustuvat Kansainvälisen televiestintäliiton (ITU) tai Euroopan posti- ja telehallintojen konferenssin (CEPT) järjestelmiin. Lisäksi kantaja esittää, että riidanalaisella päätöksellä evätään siltä sen kansainvälisen oikeuden perusteella hankkimat oikeudet, joiden perusteella kantajan on mahdollista tarjota satelliittivälitteisiä matkaviestintäpalveluja maailmanlaajuisesti ilman, että tähän puututaan ilman laillista oikeutta. Itse asiassa kantaja väittää, että se on ainoa operaattori, jolla on järjestelmä, ”ICO-P”, jolla tarjotaan satelliittivälitteisiä matkaviestintäpalveluja 2 Ghz:n kaistalla. Kantajan mukaan riidanalaisella päätöksellä pyritään jakamaan taajuuksia 2 Ghz:n kaistalla tunnustamatta asianmukaisesti ICO-P:n oikeuksia ja siten asetetaan yhteisön jäsenvaltiot asemaan, jossa ne rikkovat sopimusvelvoitteitaan ITU:n merkityksellisten sääntöjen osalta.

Lisäksi kantaja väittää, että riidanalaisella päätöksellä jätetään huomioimatta kantajan oikeuksien olemassaolo ja otetaan käyttöön järjestelmä, jolla loukataan kantajan oikeuksia käyttää 2 Ghz:n taajuuksia. Lisäksi väitetään, että päätöksellä vaarannetaan kantajan tähän mennessä tekemät huomattavat investoinnit ja pakotetaan kantaja osallistumaan Euroopan unionin tarjousmenettelyihin ja samalla puututaan sen jokapäiväiseen liiketoimintaan.

Kantaja väittää edelleen, että tekemällä riidanalaisen päätöksen vastaaja on menetellyt suhteettomalla ja syrjivällä tavalla, joka on kantajan perustellun luottamuksen vastainen. Kantaja väittää, että kantajan oikeuksien ja perustellun luottamuksen vastaisesti riidanalainen päätös perustuu olettamaan, että kaikki 2 Ghz:n taajuudet ovat jaettavissa, koska siinä säädetään satelliittivälitteisiä matkaviestintäpalveluja tarjoavien järjestelmien operaattorien valinnasta ja valtuuttamisesta käyttämään kaikkia 2 Ghz:n taajuuksia.

Lisäksi väitetään, että riidanalaisella päätöksellä loukataan kantajan oikeutta nauttia rauhassa eduista, jotka ICO-P -järjestelmälle on myönnetty sen johdosta, että kirjaaminen ITU:n kansainväliseen taajuusrekisteriin on tunnustettu, ja muista samankaltaisista oikeuksista, Euroopan ihmisoikeussopimuksen ensimmäisen lisäpöytäkirjan 1 artiklan ja kansainvälisen oikeuden vastaisesti.

(1) EUVL 2008, L 172, s. 15.